A4-0428/98

Päätöslauselma Romanian hakemuksesta Euroopan unionin jäseneksi Wienissä 11. ja 12. joulukuuta 1998 pidettävää Eurooppa-neuvostoa varten

Euroopan parlamentti, joka

- ottaa huomioon Romanian 22. kesäkuuta 1995 esittämän hakemuksen Euroopan unionin jäseneksi,

- ottaa huomioon komission lausunnon tästä hakemuksesta (KOM(97)2003 - C4-0375/97),

- ottaa huomioon 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia (KOM(97)2000 - C4-0371/97) ((EYVL C 388, 22.12.1997, s. 17.)) ja 11. maaliskuuta 1998 antamansa lausunnon ehdotuksesta neuvoston asetukseksi (EY/Euratom) avusta Euroopan unionin jäsenyyttä hakeneille Keski- ja Itä-Euroopan maille osana liittymistä valmistelevaa strategiaa (KOM(97)0634 - C4-0010/98 - 97/0351(CNS)) ((EYVL C 104, 6.4.1998, s. 110.)) ja 11. maaliskuuta 1998 antamansa päätöslauselman ehdotuksista neuvoston päätöksiksi liittymistä valmistelevan kumppanuuden periaatteista, ensisijaisista alueista, välivaiheen tavoitteista ja edellytyksistä (KOM(98)0053 - C4-0130/98) ((EYVL C 104, 6.4.1998, s. 113.)),

- ottaa huomioon 12. ja 13. joulukuuta 1997 Luxemburgissa ja 15. ja 16. kesäkuuta 1998 Cardiffissa kokoontuneen Eurooppa-neuvoston tekemät päätökset,

- ottaa huomioon komission 4. marraskuuta 1998 esittämät kertomukset,

- ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0428/98),

A. ottaa huomioon Romanian merkittävät ponnistelut diktatuurin kaatumisen jälkeen sellaisen oikeusvaltion kehittämiseksi, jossa kunnioitetaan ihmisiä ja vähemmistöjä, mutta on samalla tietoinen vielä edellytettävästä edistyksestä,

B. panee huolestuneena merkille komission 4. marraskuuta 1998 päivätyn kertomuksen johtopäätökset, joiden mukaan romaniväestön yhteiskuntaan sopeuttaminen ja kohtelu on edelleen vakava haaste,

C. huomauttaa, että ketään ei saa vainota tai syrjiä seksuaalisen suuntautumisen perusteella millään yhteiskuntaelämän alalla,

D. ottaa lisäksi huomioon ponnistelut, joilla on pyritty luomaan edellytykset markkinataloudelle,

E. ottaa huomioon toimet, joita on jo toteutettu osan yhteisön säännöstöä hyväksymiseksi,

F. ottaa kuitenkin huomioon, että vuodesta 1997 makrotaloudellinen epätasapaino on edelleen lisääntynyt ja että maan BKTL laskee,

G. katsoo, että tämä tilanne on seurausta tietyistä toimista, kuten inflaation hillitsemisestä, mutta osansa siinä on ollut myös riittämättömällä talousuudistuksella, jota ei ole toteutettu tarpeeksi päättäväisesti,

H. katsoo, että Romania on saavuttanut vähemmistöpolitiikan tutkimuksissa ja käytännön soveltamisessa tuloksia, joilla voi olla suuri merkitys muille Euroopan unionin jäsenyyttä hakeneille valtioille;

1. Tähdentää, että liittymiskehityksen tulee koskea kaikkia maita, joiden kanssa Euroopan unioni on tehnyt Eurooppa-sopimuksen, ja korostaa jälleen kerran olevansa täysin vakuuttunut, ettei pidä muodostaa suljettuja hakijamaaryhmiä, sekä painottaa, että intensiiviseen neuvotteluvaiheeseen olisi voitava siirtyä kitkattomasti millä hetkellä hyvänsä;

2. Uskoo, että jäsenyyttä hakeneiden maiden asteittainen yhdentyminen Euroopan unioniin vaikuttaa merkittävällä tavalla Euroopan turvallisuuteen;

3. Katsoo komission tavoin, että olisi ennenaikaista aloittaa jäsenyysneuvottelut Romanian kanssa vuonna 1999, vaikkei ole epäilystäkään siitä, etteikö Romania olisi halukas liittymään Euroopan unioniin;

4. Toivoo, että Romania, joka täyttää pääpiirteissään Kööpenhaminassa määrätyt poliittiset edellytykset, korjaa ihmisoikeusasioissa vielä ilmenevät, esimerkiksi seuraaviin kysymyksiin liittyvät puutteet: lasten suojelu, tuomioistuimen harjoittama poliisiviranomaisten valvonta, toimittajien riippumattomuus, vankilaolosuhteet, romanien tilanne ja korruption torjunta;

5. Pyytää Romanian poliittisia vallanpitäjiä ottamaan vastuulleen tarvittavien uudistusten asianmukaisen toteuttamisen;

6. Kannustaa Romaniaa, joka ei vielä läheskään täytä Kööpenhaminassa määrättyjä taloudellisia edellytyksiä, jatkamaan välttämättömiä uudistuksia, erityisesti yksityistämistä, pankkijärjestelmän uudistamista, suurten valtionyhtiöiden rakenneuudistuksia ja ulkomaisia investointeja houkuttavan oikeudellisen kehyksen vakauttamista, mikä mahdollistaisi jäsenyysneuvottelujen aloittamisen;

7. Katsoo lisäksi, että Romanian maatalous on liitettävä prosessiin, jonka tarkoituksena on uudenaikaistaa sitä, parantaa sen kilpailukykyä ja mukauttaa se Euroopan unionin yhteiseen maatalouspolitiikkaan;

8. Kiinnittää Romanian huomiota siihen, että sen on uudistettava hallintonsa perinpohjin, jos se haluaa toteuttaa nämä uudistukset;

9. Kehottaa Euroopan unionia ottamaan yhteyttä kansainvälisiin rahoituslaitoksiin, kuten Kansainväliseen valuuttarahastoon ja Maailmanpankkiin, jotta ne tukisivat Romanian hallituksen uudistusohjelmaa;

10. Kehottaa Euroopan unionia ja Romaniaa hyödyntämään täysin nykyisiä välineitä, erityisesti Eurooppa-sopimusta ja liittymistä valmistelevaa kumppanuutta osapuolten keskinäisen yhteistyön kehittämiseksi Romanian liittymistä silmällä pitäen;

11. Pyytää, että Eurooppa-konferenssin yhteydessä Euroopan unioni ja Romania lähentäisivät ulko- ja turvallisuuspolitiikkaansa ja löytäisivät tyydyttävän ratkaisun sellaisiin oikeus- ja sisäasioita koskeviin keskeneräisiin kysymyksiin, kuten esimerkiksi viisumipakon poistaminen Euroopan unionin jäsenvaltioihin saapuvilta Romanian kansalaisilta, sikäli kuin Romania toteuttaisi tinkimätöntä politiikkaa maastamuuton valvonnan suhteen;

12. Tunnustaa Romanian ponnistelut takavarikoidun tai pakkolunastetun omaisuuden palauttamiseksi; pitää niitä kuitenkin riittämättöminä, ja pyytää Romanian hallitusta ja parlamenttia muuttamaan asiaa koskevia lakeja (18/91 ja 112/95) lopullisen ja oikeudenmukaisen ratkaisun löytämiseksi, jolla taataan kyseisen omaisuuden täysimääräinen (in integrum) palauttaminen tai, jos se ei ole mahdollista, oikeudenmukaisen korvauksen maksaminen samalla, kun asianomistajille myönnetään näillä järjestelyillä oikeus valittaa asiasta tuomioistuimeen;

13. Kehottaa Romanian hallitusta kumoamaan kaikki lait, jotka mahdollistavat syytteen nostamisen tai syrjinnän seksuaalisen suuntautumisen perusteella;

14. Ehdottaa, että Romaniaan perustetaan yliopistotason eurooppalainen tutkimuskeskus, jossa tutkitaan Keski- ja Itä-Euroopan vähemmistöpolitiikkaa Romanian viime vuosina asiasta saaman kokemuksen hyödyntämiseksi; ehdottaa, että keskus toimii yhteistyössä Wienissä sijaitsevan Euroopan rasismin ja muukalaisvihan seurantakeskuksen ja Dublinissa sijaitsevan Euroopan vähemmistökielten toimiston kanssa;

15. Kehottaa puhemiestään välittämään tämän päätöslauselman komissiolle, neuvostolle, Eurooppa-neuvostolle, jäsenvaltioiden parlamenteille sekä Romanian hallitukselle ja parlamentille.